ml en sl en en en en en en en de en en en ml ml ml ml ml ml ml ml ml ml ml ml ml ml ml ml ml en ml ml ml ml ml ml ml ml ml ml ml ml en ml en en en en en en ml ml ml ml ml ml ml ml ml ml ml ml ml ml ml ml ml ml ml ml ml ml en en
ദേശദ്രോഹികളെന്ന് ചാപ്പകുത്താന്‍ ആര്‍ക്കാണധികാരം? | RISALA WEEKLY
To search in site, type your keyword and hit enter
Article · Articles · Issue · Issue 1203 · കവര്‍ സ്റ്റോറി · കാണാപ്പുറം
ആരാണ് ദേശസ്‌നേഹി? ആരാണ് ദേശദ്രോഹി? ഇത് തീരുമാനിക്കാനുള്ള അവകാശം ആര്‍ക്കാണ്? കശ്മീരില്‍ കഴിഞ്ഞ രണ്ടുമാസമായി നിലനില്‍ക്കുന്ന കലാപാവസ്ഥയുടെ പശ്ചാത്തലത്തില്‍ പാകിസ്ഥാനെതിരെ പ്രതിരോധമന്ത്രി മനോഹര്‍ പരീക്കര്‍ രംഗത്തുവന്നപ്പോള്‍ അദ്ദേഹം അല്‍പം അതിരുകടന്നുപറഞ്ഞതിങ്ങനെ: പാകിസ്താനിലേക്ക് പോവുക എന്നാല്‍ നരകത്തിലേക്ക് പോകുന്നത് പോലെയാണ്. അതുകേട്ട് സാര്‍ക്ക് യൂത്ത് സമ്മിറ്റില്‍ പങ്കെടുത്ത സംഘത്തിലുണ്ടായിരുന്ന മുന്‍ കോണ്‍ഗ്രസ് എം.പിയും സിനിമാനടിയുമായ രമ്യ(ദിവ്യസ്പന്ദന എന്ന് യഥാര്‍ഥ പേര് ) പറഞ്ഞു, എനിക്ക് അങ്ങനെ തോന്നിയിട്ടില്ല; ഇന്ത്യ എങ്ങനെയാണോ അതുപോലെ തന്നെയാണ് നമ്മുടെ അയല്‍ രാജ്യവും. പാകിസ്താനികള്‍ സ്‌നേഹമുള്ളവരാണെന്ന് സമര്‍ഥിക്കാന്‍ രമ്യ തന്റെ ചില അനുഭവങ്ങള്‍ പങ്കുവെക്കുകയുമുണ്ടായി. എന്നാല്‍, തല്‍ക്ഷണം പുറത്തുവന്ന പ്രതികരണം ആരെയും ഞെട്ടിപ്പിക്കുന്നതാണ്. കൊടക് പ്രജാരംഗ പ്രസിഡന്റും അഭിഭാഷകനുമായ വിറ്റല്‍ ഗൗഢ സോമാര്‍പേട്ട കോടതിയില്‍ രമ്യക്കെതിരെ രാജ്യദ്രോഹം കുറ്റം ആരോപിച്ച് സ്വകാര്യ ഹര്‍ജി സമര്‍പ്പിച്ചപ്പോള്‍ ജില്ലാ ജഡ്ജി ശ്യാം പ്രകാശ് ഹര്‍ജി ഫയലില്‍ സ്വീകരിച്ച് നോട്ടീസ് അയക്കുകയായിരുന്നു. പാകിസ്താനെ പുകഴ്ത്തുക വഴി ഇന്ത്യയിലെ രാജ്യസ്‌നേഹികളെ അപമാനിക്കുകയായിരുന്നുവെന്ന് പറഞ്ഞ് ഇന്ത്യന്‍ ശിക്ഷാനിയമം 124 (എ), 344, 511 (എച്ച്) വകുപ്പുകള്‍ പ്രകാരമാണ് കേസ് റജിസ്റ്റര്‍ ചെയ്തത്. കന്നടയുടെ പല ഭാഗങ്ങളിലും രമ്യക്കെതിരെ പ്രതിഷേധം ഉയര്‍ത്തിയത് സംഘ്പരിവാര്‍ സംഘടനകളായിരുന്നു. ദേശസ്‌നേഹം കുത്തകയാണെന്ന് തെളിയിക്കാന്‍ ഹിന്ദുത്വവാദികള്‍ ഇപ്പോള്‍ തെരഞ്ഞെടുത്ത വഴിയാണ് തങ്ങളുടെ വീക്ഷണങ്ങളോട് വിയോജിക്കുന്നവരെ ദേശദ്രോഹികളായി ചാപ്പകുത്തുക എന്നത്.
ബ്രിട്ടീഷ് കൊളോണിയല്‍ രാജവാഴ്ചയില്‍ പ്രതിഷേധിക്കുന്നതും വിയോജിപ്പ് പ്രകടിപ്പിക്കുന്നതും ശിക്ഷാര്‍ഹമാക്കുന്നതിന് തിരുകിക്കയറ്റിയ വകുപ്പാണ് 124 (എ). കൊളോണിയല്‍ തേര്‍വാഴ്ചക്ക് എതിരെ ആര് ശബ്ദിച്ചാലും അതിനെ ദേശദ്രോഹമായും വിധ്വംസക പ്രവര്‍ത്തനമായും ചിത്രീകരിച്ച് കല്‍ തുറുങ്കിലടക്കുന്ന രീതിയായിരുന്നു അന്ന് പിന്തുടര്‍ന്നത്. വിപ്ലവ പോരാളി ഭഗത്‌സിംഗ് അടക്കമുള്ളവരെ കഴുമരത്തിലേറ്റിയത് ദേശദ്രോഹം ആരോപിച്ചാണ്. രാജ്യം സ്വതന്ത്രമായിട്ടും ഇന്ത്യന്‍ ശിക്ഷാ നിയമത്തില്‍നിന്ന് ഈ കാടന്‍ വകുപ്പുകള്‍ എടുത്തുകളഞ്ഞില്ല. എന്നല്ല, ഭരണകര്‍ത്താക്കള്‍ക്ക് അലോസരപ്പാട് ഉണ്ടാക്കുന്ന ഏത് ചെറിയ സ്വരം പോലും അടിച്ചമര്‍ത്താന്‍ തരാതരം പോലെ ‘ദേശദ്രോഹികളെ’ സൃഷ്ടിച്ചു. വര്‍ഗീയ ഫാഷിസം ജനാധിപത്യത്തിന്റെ ഉത്തരീയമണിഞ്ഞ് നരേന്ദ്രമോദിയുടെ കാര്‍മികത്വത്തില്‍ രാജ്യത്തെ ഹിന്ദുരാഷ്ട്രമാക്കാന്‍ ശ്രമങ്ങളാരംഭിച്ചപ്പോള്‍ തങ്ങളുടെ ചിന്താപദ്ധതിയുമായി യോജിക്കാത്തവരെയും ഹിന്ദുത്വ കാപാലികതയെ എതിര്‍ക്കുന്നവരെയും വകവരുത്താനും നിലക്കുനിറുത്താനും കണ്ടുപിടിച്ച കുറുക്കുവഴി ദേശദ്രോഹകുറ്റം ചുമത്തുക എന്നതാണ്. ദേശസ്‌നേഹത്തിന്റെ ഹിസ്റ്റീരിയ പരത്തി എതിര്‍ചേരിയില്‍ നില്‍ക്കുന്നവരെ കടന്നാക്രമിക്കുക എന്ന ക്രൂരതയാണ് പുറത്തെടുത്തുകൊണ്ടിരിക്കുന്നത്. അമേരിക്കയില്‍ 1866തൊട്ട് വെള്ളക്കാരന്റെ രാഷ്ട്രീയാധിപത്യം വ്യാപിപ്പിക്കാനായി സ്ഥാപിതമായ ‘കു ക്ലക്‌സ് ക്ലാന്‍ (ഗൗ ഗഹൗഃ ഗഹമി) എന്ന ഭീകരപ്രസ്ഥാനത്തിന്റെ നിലവാരത്തിലേക്ക് ഇവിടെ കാവിക്കൂട്ടായ്മകള്‍ വളരാന്‍ ശ്രമിക്കുന്ന ഭീതിദമായ അവസ്ഥ. കശ്മീരിനെ മുന്നില്‍നിര്‍ത്തി മന്ത്രി മനോഹര്‍ പരീക്കര്‍ ചുട്ടെടുക്കാന്‍ ശ്രമിക്കുന്ന ‘ഹൈപ്പര്‍ നാഷനലിസ’ത്തിനു ചേരുംപടി രാജ്യത്തിന്റെ മൊത്തം വിചാരഗതിയെ പരിവര്‍ത്തിപ്പിച്ചെടുക്കാനുള്ള ഹീനശ്രമത്തിന്റെ ഭാഗമായാണ് പാകിസ്ഥാന്‍ നരകമല്ല എന്ന പറയുമ്പോഴേക്കും ഒരു കലാകാരിയെ കുരുശിലേറ്റാന്‍ പരക്കം പായുന്ന ജുഗുപ്‌സാവഹമായ കാഴ്ചക്ക് നാം നിന്നുകൊടുക്കേണ്ടിവരുന്നത്.
കശ്മീര്‍ എന്നോ ആസാദി എന്നോ ഉരിയാടുമ്പോഴേക്കും ഏതോ മഹാപാതകം ചെയ്തു എന്ന തരത്തില്‍ പൗരന്മാരുടെ പിന്നാലെ മൂക്കുകയര്‍ എടുത്തു ഓടുന്ന അവസ്ഥ അപ്രഖ്യാപിത അടിയന്തരാവസ്ഥയുടേതാണ്. താഴ്‌വരയില്‍ നടമാടുന്ന സൈനിക കിരാതവാഴ്ചക്കിരയായവരുടെ ശബ്ദം കേള്‍പ്പിക്കുന്നതിനു പൂനെയില്‍ മനുഷ്യാവകാശ രാഷ്ട്രാന്തരീയ സംഘടനയായ ആംനസ്റ്റി ഇന്റര്‍നാഷനല്‍ സംഘടിപ്പിച്ച പരിപാടിയില്‍ ആരോ ആസാദി മുദ്രാവാക്യം മുഴക്കിയപ്പോള്‍ ആംനസ്റ്റിക്കെതിരെ രാജ്യദ്രോഹം ചുമത്തി അവരുടെ ആസ്ഥാനം സീല്‍ ചെയ്യാന്‍ നടന്ന നീക്കം ഇന്ത്യപോലൊരു തുറന്ന വ്യവസ്ഥിതിക്ക് എത്രമാത്രം നാണക്കേട് വിളിച്ചുവരുത്തുന്നുണ്ട്? അതത് കാലത്ത് രാജ്യം ഭരിക്കുന്ന സര്‍ക്കാരുകളുടെ തീരുമാനത്തെയോ സമീപനത്തെയോ ആരും വിമര്‍ശിക്കാന്‍ പാടില്ല എന്ന ദുശ്ശാഠ്യം ജനാധിപത്യമൂല്യങ്ങളുടെ കടക്കാണ് കത്തിവെക്കുന്നത്. 2014ല്‍ മാത്രം വിവിധ സംസ്ഥാനങ്ങളില്‍ അമ്പതോളം പേര്‍ക്കെതിരെ രാജ്യദ്രോഹ കുറ്റം ചുമത്തി എന്നതില്‍തന്നെ എന്തുമാത്രം നിയമ ദുര്‍വിനിയോഗം നടക്കുന്നുണ്ട് എന്ന് വ്യക്തമാവുന്നുണ്ട്. തമിഴ്‌നാട്ടില്‍ മദ്യക്കച്ചവടത്തിലൂടെ കോടികള്‍ കൊയ്യുന്ന മേലാളന്മാരെ കുറിച്ച് പാട്ട് പാടിയതിനാണ് എസ്.കെ കോവന് എതിരെ രാജ്യദ്രോഹകുറ്റം ചുമത്തി കേസ് ചാര്‍ജ് ചെയ്തത്. ഡല്‍ഹി ജവഹര്‍ലാല്‍ യൂനിവേഴ്‌സിറ്റിയില്‍ വിദ്യാര്‍ഥി പ്രക്ഷോഭമുയര്‍ന്നപ്പോള്‍ വിദ്യാര്‍ഥി യൂനിയന്‍ പ്രസിഡന്റ് കനയ്യ കുമാര്‍ അടക്കമുള്ളള നേതാക്കള്‍ക്ക് എതിരെ കേസെടുത്തത് രാജ്യദ്രോഹം ചുമത്തിയാണ്. യൂനിയന്‍ സംഘടിപ്പിച്ച പരിപാടിയില്‍ ഇന്ത്യാവിരുദ്ധപാകിസ്താന്‍ അനുകൂല മുദ്രാവാക്യങ്ങള്‍ മുഴങ്ങിക്കേട്ടു എന്നായിരുന്നു ചാര്‍ജ്. ഒരു പ്രദേശത്തെ ജനങ്ങളുടെ ആവാസവ്യവസ്ഥക്ക് വെല്ലുവിളി ഉയര്‍ത്തുന്ന കൂടംകുളം പദ്ധതിക്കെതിരെ പ്രക്ഷോഭത്തിലേര്‍പ്പെട്ട നാട്ടുകാര്‍ക്കെതിരെ സംസ്ഥാന സര്‍ക്കാര്‍ നിയമ ദുര്‍വിനിയോഗത്തിന്റെ ചാട്ടവാര്‍ വീശിയപ്പോള്‍ 23,00പേര്‍ക്ക് എതിരെയാണ് ദേശദ്രോഹം ആരോപിക്കപ്പെട്ടത്. സര്‍ക്കാര്‍ നിലപാടുകളെ വിമര്‍ശിക്കുന്ന കാര്‍ട്ടൂണ്‍ വരച്ചതിനു മുംബൈയില്‍ അസീം ത്രിവേദിക്കെതിരെ 124എ വകുപ്പ് പ്രയോഗിച്ചു. സിനിമ തിയറ്ററില്‍ ദേശീയഗാനം ആലപിക്കപ്പെട്ടപ്പോള്‍ എഴുന്നേറ്റ് നിന്നില്ല എന്ന് ആരോപിച്ച് ദേശദ്രോഹികളാക്കിയ അനുഭവും ഉണ്ടായി. കോടതികളില്‍ എത്തിക്കഴിഞ്ഞാല്‍ ഇത്തരം കേസുകളില്‍ കുറ്റം തെളിയിക്കാന്‍ സാധിക്കാറില്ല എന്ന് മാത്രമല്ല, പലപ്പോഴും പരമോന്നത നീതിപീഠത്തിന്റെ നിശിത വിമര്‍ശനങ്ങള്‍ക്ക് പാത്രീഭവിക്കാറുമുണ്ട് എന്നത് മാത്രമാണ് ഈ സമസ്യയിലെ ആശ്വാസകരമായ ഏക വശം. കഴിഞ്ഞാഴ്ച സുപ്രീംകോടതിയില്‍നിന്നുണ്ടായ ഒരു വിധി വിഷയത്തിന്റെ മര്‍മത്തില്‍ സ്പര്‍ശിക്കുന്നതാണ്. സര്‍ക്കാരിനെ വിമര്‍ശിക്കുന്നത് രാജ്യദ്രോഹമല്ലെന്നും അഭിപ്രായ ആവിഷ്‌കാര സ്വാതന്ത്ര്യത്തിനു അതിന്റെ പേരില്‍ കടിഞ്ഞാണ്‍ ഇടാന്‍ നിയമം അനുവദിക്കുന്നില്ലെന്നും ഓര്‍മപ്പെടുത്തിയ ന്യായാസനം എന്താണ് യഥാര്‍ഥ രാജ്യദ്രോഹം എന്ന് നിര്‍വചിക്കുന്നുണ്ട്.
ജനങ്ങളുടെ ആധിപത്യമാണ് ജനായത്ത വ്യവസ്ഥയുടെ ആധാരശിലയെങ്കില്‍ ഭരണകൂടത്തിന്റെ ചൊല്ലും ചെയ്തിയും നിഷ്‌കൃഷ്ടമായി കീറിമുറിച്ച് പരിശോധിക്കാന്‍ പൗരന്മാര്‍ക്ക് സ്വാതന്ത്ര്യമുണ്ട്. ഭരണഘടനയുടെ 19 (1) (എ) ഖണ്ഡിക പ്രദാനം ചെയ്യുന്ന വിശാലമായ അവകാശം ഇതിനുള്ളതാണ്.ക്ലോസ് (2)ല്‍ പറയുന്നു: മൂന്ന് കാര്യങ്ങളാല്‍ മാത്രമേ ഈ അവകാശം നിയന്ത്രിക്കാന്‍ സാധിക്കൂ. 1) രാജ്യത്തിന്റെ സുരക്ഷ 2) വിദേശ രാജ്യങ്ങളുമായുള്ള സൗഹൃദ ബന്ധം 3) പൊതുക്രമസമാധാനം. അഭിപ്രായ സ്വാതന്ത്ര്യത്തിന്റെ പരിധി വ്യക്തിയുടെ സ്വാതന്ത്ര്യം ഹനിക്കുമ്പോള്‍ അപകീര്‍ത്തിയുടെ കുറ്റം (ഉലളമാമശേീി) ഉടലെടുക്കുന്നു. വ്യക്തിയുടെയോ അല്ലെങ്കില്‍ സ്ഥാപനത്തിന്റെയോ സദ്കീര്‍ത്തിയെ ഹനിക്കുംവിധം നടത്തുന്ന അഭിപ്രായപ്രകടനങ്ങള്‍/ആവിഷ്‌കാരങ്ങള്‍ കുറ്റകരമാകുന്നത് പൊതുനന്മയുടെയോ ക്രമസമാധാനത്തിന്റെയോ താല്‍പര്യം കടന്നുവരാതിരിക്കുമ്പോഴാണ്. അതേസമയം, രാജ്യദ്രോഹത്തിന്റെ ഖഡ്ഗം സദാ നമ്മുടെ ശിരസ്സിനു മുകളില്‍ തൂക്കിയിടാന്‍ ഭരണകൂടത്തിനു എവിടുന്ന് കിട്ടി അധികാരം എന്ന ചോദ്യത്തിനു ഉത്തരം തേടേണ്ടത് നിയമത്തിന്റെ നഗ്‌നമായ ലംഘനങ്ങളിലാണ്.
രാജ്യദ്രോഹകുറ്റം നിര്‍വചിക്കുന്ന ഐ.പി.സി 126എ വകുപ്പിലെ വാക്കുകള്‍ ശ്രദ്ധിക്കുക: Whoever, by words, either spoken or written, or by signs, or by visible representation, or otherwise, brings or attempts to bring into hatred or contempt, or excites or attempts to excite disaffection towards, the Government established by law in 1India, 1 shall be punished with 1imprisonment for life, to which fine may be added, or with imprisonment which may extend to three years, to which fine may be added, or with fine.-ഇന്ത്യയില്‍ നിലനില്‍ക്കുന്ന നിയമത്തിനു അനുസൃതമായി സ്ഥാപിക്കപ്പെട്ട സര്‍ക്കാരിനു നേരെ വാക്കാലോ രേഖാമൂലമോ പ്രതീകാത്മകമായോ അല്ലെങ്കില്‍ ദൃശ്യങ്ങളിലൂടെയോ മറ്റുതരത്തിലോ വെറുപ്പ്, അല്ലെങ്കില്‍ അപ്രീതി വളര്‍ത്താന്‍ ശ്രമിക്കുന്ന അല്ലെങ്കില്‍ അതിനുപ്രേരിപ്പിക്കുന്ന ആരായാലും അവര്‍ക്ക് മൂന്നുവര്‍ഷം വരെ ജയില്‍ ശിക്ഷയും പിഴയും കൊണ്ട് ശിക്ഷിക്കുന്നതാണ്. ഇന്ത്യന്‍ ശിക്ഷാനിയമത്തില്‍ ‘രാജ്യത്തിന് എതിരായ പാതകങ്ങള്‍’ എന്ന അധ്യായത്തിനു കീഴിലാണ് ഈ കുറ്റ പ്രതിപാദിക്കപ്പെടുന്നത്.
ബ്രിട്ടീഷ്‌കാരില്‍നിന്ന് അനന്തരമായെടുത്ത ഈ വകുപ്പ് സുപ്രീംകോടതി 1962 കാലഘട്ടത്തില്‍ പ്രമാദമായ കേദാര്‍നാഥ് സിംഗ് കേസില്‍ ആഴത്തില്‍ പരിശോധിക്കുകയുണ്ടായി. സര്‍ക്കാരിന് എതിരെ ജനങ്ങളെ ഇളക്കിവിടുകയും നിയമാനുസൃതമായി അധികാരത്തിലിരിക്കുന്ന ഗവണ്‍മെന്റിനെ അട്ടിമറിക്കാന്‍ ശ്രമിക്കുന്ന, അല്ലെങ്കില്‍ പ്രേരിപ്പിക്കുന്ന ചെയ്തികള്‍ എങ്ങനെയുള്ളവയായിരിക്കണമെന്നും സുദീര്‍ഘമായി അതില്‍ വിശദീകരിക്കുന്നുണ്ട്. അവസാനം കോടതി സുചിന്തിതമായി എത്തിയ നിഗമനത്തിന്റെ ചുരുക്കം ഇതാണ്:
പൊതുനടപടികളെ വിമര്‍ശിക്കുന്നതോ സര്‍ക്കാര്‍ തീരുമാനങ്ങളുടെമേല്‍ അഭിപ്രായപ്രകടനം നടത്തുന്നതോ , അത് എത്ര ശക്തമായ ഭാഷയിലാണെങ്കിലും ശരി , അത് അതിന്റെ ന്യായമായ പരിധിക്കുള്ളിലാകുമ്പോള്‍, അഭിപ്രായആവിഷ്‌കാര സ്വാതന്ത്ര്യത്തിനുള്ള മൗലികാവകാശമായി പരിഗണിക്കപ്പെടുന്നതാണ്. ലിഖിതമായോ വാമൊഴിയാലുള്ളതോ ആയ വാക്കുകള്‍ ക്രമസമാധാനം തകര്‍ക്കുന്നതോ അല്ലെങ്കില്‍ കുഴപ്പം ഉണ്ടാക്കാന്‍ ഉദ്ദേശിച്ചിട്ടുള്ളതോ ആണെങ്കില്‍ മാത്രമേ നിയമം അത്തരം ചെയ്തികള്‍ തടയാന്‍ കടന്നുവരുകയുള്ളൂ. അങ്ങനെ വ്യാഖ്യാനിക്കുമ്പോള്‍ വ്യക്തിയുടെ അഭിപ്രായആവിഷ്‌കാരത്തിനുള്ള മൗലികാവകാശവും പൊതുക്രമസമാധാന താല്‍പര്യവും തമ്മില്‍ ശരിയായ സന്തുലനം പാലിക്കുന്നതായി കാണാം.
അതുകൊണ്ടാണ് കഴിഞ്ഞാഴ്ചത്തെവിധിയില്‍ സുപ്രീംകോടതി അര്‍ഥശങ്കക്കിടം നല്‍കാത്തവിധം ഒരുകാര്യം ചൂണ്ടിക്കാട്ടിയത്: കേവലമൊരു പ്രസ്താവന രാജ്യദ്രോഹകുറ്റമാകുന്നില്ല. ഒന്നുകില്‍ അത് അക്രമത്തിലേക്ക് നയിക്കണം; അല്ലെങ്കില്‍ പ്രേരിപ്പിക്കണം. ആരെങ്കിലും ഒരുപ്രസംഗം നടത്തിയത് കൊണ്ടോ മുദ്രാവാക്യം വിളിച്ചത് കൊണ്ടോ ആകാശം ഇടിഞ്ഞുപൊളിഞ്ഞു വീഴുന്നില്ല.
പാകിസ്ഥാനിലെ അവസ്ഥ നമ്മളേത് പോലെതന്നെ എന്ന് അഭിപ്രായം പറഞ്ഞ രമ്യ എന്ന സിനിമനടി ഒരുതെറ്റും ചെയ്തിട്ടില്ല. അതേസമയം, അയല്‍പക്ക സൗഹൃദത്തിനു പോറലേല്‍പിക്കുന്ന തരത്തില്‍ പാകിസ്താന്‍ നരകമാണെന്ന് കുറ്റപ്പെടുത്തിയ പ്രതിരോധമന്ത്രിയാണ് നഗ്‌നമായ രാജ്യദ്രോഹം നടത്തിയിരിക്കുന്നത്. രാജ്യസ്‌നേഹം കൊണ്ട് വിവക്ഷിക്കുന്നത് ഭരണകൂടത്തെ പ്രകീര്‍ത്തിക്കലാണെന്ന് ആരെങ്കിലും വിശ്വസിക്കുന്നുണ്ടെങ്കില്‍ അവര്‍ വിഡ്ഡികളുടെ സ്വര്‍ഗത്തിലാണ്.
ദേശദ്രോഹികളെന്ന് ചാപ്പകുത്താന്‍ ആര്‍ക്കാണധികാരം? added by Risala Weekly on September 27, 2016
View all posts by Risala Weekly →
കേരളീയ ഉലമ മാറ്റത്തിന്റെ വഴിയടയാളങ്ങള്‍
മുസ്‍ലിം സ്വത്വ സംവാദങ്ങളിലെ കോളനീകരണവും അപകോളനീകരണവും
പാരമ്പര്യ നിഷേധം എങ്ങനെയാണ് ഭീകരതയിലേക്ക് വീഴുന്നത്?
പാശ്ചാത്യ ഇസ്‌ലാമും ഭയത്തിന്റെ പുതിയ ഭാവങ്ങളും
വയനാടന്‍ കാപ്പി അവേലത്തേക്ക് ചുരമിറങ്ങിത്തുടങ്ങിയത്
പ്രവേശന പരീക്ഷയ്ക്ക് 27നകം ഓണ്‍ലൈനായി അപേക്ഷിക്കണം
ഇ. അഹമ്മദിന്റെ മരണം ഉയര്‍ത്തുന്ന ചിന്തകള്‍
എടുത്തും കൊടുത്തുമാണ് പ്രകൃതി നിലനില്‍ക്കുന്നത്‌
പടനിലം ഹുസൈന്‍ മുസ്‌ലിയാര്‍ ഇളംകാറ്റുപോലെ ഒരു ജീവിതം
ഇന്ത്യന്‍ മിലിട്ടറി കോളേജ് പ്രവേശനത്തിന് അപേക്ഷിക്കാം
ട്രംപിനു മുന്നില്‍ തോറ്റുകൊടുക്കാത്ത ലോകം
സ്റ്റാറ്റിസ്റ്റിക്കല്‍ ഇന്‍സ്റ്റിറ്റ്യൂട്ടില്‍ സ്‌റ്റൈപ്പന്‍ഡോടെ പഠനം
കാണാപ്പുറം കവര്‍ സ്റ്റോറി തൊഴില്‍വഴികള്‍ വീടകം
© 2016, ↑ RISALA WEEKLY
Log in - Powered by Risala - Developed by Salbiz Infotech